**Latvijas Republikas valdības**

**un**

**Bangladešas Tautas Republikas valdības**

**līgums**

**par sadarbību augstākās izglītības jomā**

Latvijas Republikas valdība un Bangladešas Tautas Republikas valdība (turpmāk – Puses),

Vēloties attīstīt un stiprināt abpusēji izdevīgas attiecības starp abām valstīm,

Apstiprinot, ka sadarbība augstākās izglītības jomā veicina attiecību paplašināšanu un labāku savstarpējo saprašanos starp tautām,

Ir vienojušās par turpmāko:

**1. pants**

Puses, pamatojoties uz savstarpējas cieņas, interešu un partnerības principiem, atbalsta dažādu sadarbības formu attīstību augstākās izglītības jomā.

**2. pants**

Puses atbalsta informācijas apmaiņu par izglītības sistēmām un praksi, spēkā esošajiem valstu normatīvajiem aktiem, plānotajām un īstenotajām reformām, publikācijām un citu būtisku informāciju izglītības jomā, kas nepieciešama veiksmīgai abu Pušu sadarbībai.

**3. pants**

Puses sekmē turpmāko:

* Tiešu kontaktu izveidi un attīstību starp valsts atzītām Latvijas Republikas un Bangladešas Tautas Republikas augstskolām un šo iestāžu sadarbību ar attiecīgajām rūpniecības nozarēm / uzņēmumiem abās valstīs;
* Akadēmisko tīklu veidošanu un akadēmiskā un pētnieciskā personāla apmaiņu starp abu valstu augstskolām akadēmiskajam, kā arī pētnieciskajam darbam;
* Kopīgu projektu, starptautisku konferenču, forumu, semināru, simpoziju, izstāžu, semināru un citu savstarpēji interesējošu pasākumu, kas notiek abās valstīs, organizēšanu un dalību tajos;
* Informācijas apmaiņu par mācību iespējām, mācīšanas un mācību materiāliem, mācību rokasgrāmatām, kā arī citiem materiāliem, tostarp informāciju par dažādiem izglītojošu darbību aspektiem, ja to pieprasa vai tas ir nozīmīgi kādai no pusēm.

**4. pants**

Puses mudina augstskolas veicināt tādu abu valstu studentu, kam ir augsti akadēmiski un profesionāli sasniegumi, studijas un pētniecisko darbu visos studiju līmeņos, īpaši maģistra un doktorantūras studijās valsts atzītās augstskolās.

**5. pants**

Lai atbalstītu studijas un pētniecisko darbu saskaņā ar 4. pantu, Puses var apsvērt viena otrai piedāvāt uz sasniegumu pamata piešķirtas stipendijas studijām maģistra un doktorantūras studiju programmās valsts atzītās augstskolās saskaņā ar spēkā esošajiem valstu normatīvajiem aktiem.

**6. pants**

Puses sadarbojas un veicina informācijas apmaiņu un konsultācijas starp abu valstu attiecīgajām valsts institūcijām jautājumos, kas saistīti ar abu valstu izglītības dokumentu, grādu, profesionālo kvalifikāciju un akadēmisko nosaukumu savstarpēju atzīšanu.

**7. pants**

Puses cenšas radīt apstākļus, kas otras puses valstspiederīgajiem ļauj iepazīties ar valodu, kultūru, vēsturi, literatūru, ģeogrāfiju, paražām un tradīcijām.

**8. pants**

Puses vienojas sadarboties Āzijas un Eiropas sanāksmes (ASEM) Izglītības procesa, Apvienoto Nāciju Organizācijas Izglītības, zinātnes un kultūras organizācijas (UNESCO), Eiropas Savienības, kā arī citu starptautisku Pusēm pieejamu programmu un projektu ietvaros.

**9. pants**

Pusēm atzīstot par nepieciešamu, Puses atbalsta delegāciju apmaiņu, kurās ietilpst kompetento valsts iestāžu, organizāciju un augstskolu pārstāvji, lai attīstītu kontaktus starp pārvaldes un politikas īstenošanas iestādēm augstākās izglītības jomā. Delegācijas apmainās ar zināšanām un labo praksi, apspriež jautājumus par tālāko sadarbības attīstību un apspriežas par šī līguma īstenošanu.

**10. pants**

Visas darbības šī līguma ietvaros tiek īstenotas Pušu pieejamo finanšu resursu ietvaros un saskaņā ar valstu normatīvajiem aktiem.

**11. pants**

Šis līgums neietekmē Pušu tiesības un saistības saskaņā ar jebkuru citu līgumu, kurā abas valstis piedalās, un neierobežo Pušu tiesības izmantot citas starptautiskās sadarbības formas.

**12. pants**

Šo līgumu var grozīt ar rakstisku savstarpēju abu Pušu piekrišanu, izstrādājot papildu protokolus kā neatņemamu Līguma daļu, un tie stājas spēkā saskaņā ar šī līguma 14. panta 1. paragrāfu.

**13. pants**

Puses visus strīdus par šī Līguma interpretāciju vai īstenošanu risina konsultāciju un pārrunu ceļā.

**14. pants**

Šis Līgums ir noslēgts uz nenoteiktu laiku un stājas spēkā nākamajā dienā pēc pēdējā rakstiskā paziņojuma saņemšanas pa diplomātiskiem kanāliem, apstiprinot, ka ir izpildītas iekšējās procedūras, lai šis Līgums varētu stāties spēkā.

Katra Puse var izbeigt šo Līgumu, iesniedzot otrai Pusei pa diplomātiskiem kanāliem rakstisku paziņojumu 6 (sešus) mēnešus pirms Līguma izbeigšanas datuma. Šī līguma izbeigšana neietekmē projektus vai programmas, kas jau ir uzsākti saskaņā ar šo līgumu un vēl nav pabeigti tā izbeigšanas brīdī.

Sagatavots divos eksemplāros \_\_\_\_\_\_\_\_\_\_\_ 20\_\_\_\_. gada \_\_\_\_ \_\_\_\_\_\_\_\_\_\_\_\_\_\_\_ latviešu, bengāļu un angļu valodā, visi teksti ir vienlīdz autentiski. Atšķirīgu skaidrojumu gadījumā noteicošais ir teksts angļu valodā.

|  |  |  |
| --- | --- | --- |
| Latvijas Republikas  valdības vārdā |  | Bangladešas Tautas Republikas  valdības vārdā |

Iesniedzējs:

izglītības un zinātnes ministrs K.Šadurskis

Vīza: Valsts sekretāre L.Lejiņa

06.11.2018. 16:27

642

M.Zvirbule, 67047896

maija.zvirbule@izm.gov.lv